Mestna občina Ljubljana, Mestni trg 1, Ljubljana objavlja na podlagi 74. člena Zakona o uresničevanju javnega interesa za kulturo Zakon o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – Zdeb in 105/22 – ZZNŠPP)v nadaljevanju: ZUJIK) in smiselne uporabe 78. člena ZUJIK ter 68. člena Zakona o stvarnem premoženju države in samoupravnih lokalnih skupnosti (Uradni list RS, št. [11/18](http://www.uradni-list.si/1/objava.jsp?sop=2018-01-0457), [79/18](http://www.uradni-list.si/1/objava.jsp?sop=2018-01-3797) in [78/23](http://www.uradni-list.si/1/objava.jsp?sop=2023-01-2479) – ZORR)

**JAVNI RAZPIS ZA UGOTAVLJANJE JAVNEGA INTERESA PRI ODDAJI UMETNIŠKIH ATELJEJEV IN PROSTOROV ZA KULTURNO DEJAVNOST V BREZPLAČNO UPORABO**

Objavljeno na spletni strani **http://www.ljubljana.si/ od 13. 6. 2025 do 1. 8. 2025**.

**PREDMET RAZPISA**

Predmet razpisa je ugotavljanje javnega interesa pri oddaji umetniških ateljejev in ugotavljanje javnega interesa pri oddaji prostorov za kulturno dejavnost v brezplačno uporabo.

Razpis se nanaša na:

* umetniške ateljeje v lasti MOL, v katerih posamezniki opravljajo dejavnost in umetniške ateljeje v lasti MOL, ki bodo na razpolago od objave razpisa do preklica oz. objave novega razpisa (točka A),
* prostore v lasti MOL, ki jih za izvajanje kulturne dejavnosti uporabljajo nevladne organizacije in posamezniki in prostore v lasti MOL, ki bodo na razpolago od objave razpisa do preklica oz. objave novega razpisa (točka B).

**A: UGOTAVLJANJE JAVNEGA INTERESA PRI ODDAJI UMETNIŠKIH ATELJEJEV**

1. SKLOP 1 – Posamezniki, ki opravljajo dejavnost na področju likovne/vizualne umetnosti v umetniških ateljejih v lasti MOL in se jim pogodba o uporabi izteče v letu 2025.
2. SKLOP 2 – Posamezniki, ki želijo za izvajanje umetniške dejavnosti na področju likovne/vizualne dejavnosti uporabljati umetniške ateljeje v lasti MOL, ki bodo na razpolago od objave razpisa do preklica oz. objave novega razpisa.

Za SKLOP 2 bo vzpostavljena prednostna lista. Prijavitelji bodo k podpisu pogodbe pozvani takoj, ko se bo kateri od ateljejev sprostil. Prednostna lista A bo objavljena na spletni strani Mestne občine Ljubljana in bo veljala do preklica oz. objave novega razpisa.

**Pogoji za sodelovanje na razpisu:**

Upravičene osebe za sodelovanje na razpisu so:

* posamezniki, ki opravljajo dejavnost na področjih likovne/vizualne umetnosti in imajo akademski naziv iz tega področja oziroma so kot posamezniki vpisani v razvid samozaposlenih v kulturi pri Ministrstvu za kulturo s poklicem slikar, kipar, ilustrator, fotograf, grafik, intermedijski umetnik,
* svojo dejavnost izvajajo v Mestni občini Ljubljana,
* nimajo v brezplačni uporabi prostora v lasti MOL (velja samo za SKLOP 2)
* niso lastniki prostorov, v katerih lahko izvajajo svojo dejavnost.

**Kriteriji, na osnovi katerih se vrednoti javni interes na področju kulture oziroma pomen za javni kulturni prostor na območju Mestne občine Ljubljana:**

|  |  |
| --- | --- |
| Kriterij | Število možnih točk |
| **1. Kakovost dosedanjega dela oz. reference prijavitelja** | **84** |
| **a. nagrade, priznanja, štipendije**  - Prešernova nagrada/nagrada Prešernovega sklada (5 točk)  - Župančičeva nagrada, Jakopičeva nagrada/priznanje, stanovska nagrada/priznanje  (vsaka po 3 točke, največ 9 točk)  - druga nagrada/priznanje, študentska nagrada/priznanje, delovna štipendija  Ministrstva za kulturo RS, mednarodna štipendija (vsaka po 2 točki, največ 6 točk) | 20 |
| **b. samostojne razstave v obdobju 2010–2025**  - v mednarodnih institucionaliziranih razstaviščih (vsaka po 3 točke, največ 9 točk)  - v slovenskih razstaviščih:  1) nacionalni, občinski in medobčinski muzeji/galerije (vsaka po 3 točke, največ 9 točk)  2) razstavišča javnih zavodov, nevladnih organizacij in zasebnih organizacij  (vsaka po 2 točki, največ 6 točk) | 24 |
| **c. skupinske razstave in ponavljajoče razstavne prireditve v obdobju 2010–2025**  - v mednarodnih institucionaliziranih razstaviščih (vsaka po 2 točki, največ 6 točk)  - v slovenskih razstaviščih:  1) nacionalni, občinski in medobčinski muzeji/galerije (vsaka po 2 točki, največ 8 točk)  2) razstavišča javnih zavodov, nevladnih organizacij in zasebnih organizacij  (vsaka po 1 točko, največ 6 točk) | 20 |
| **d. udeležba na rezidencah v Sloveniji in tujini v obdobju 2010–2025**  (vsaka po 2 točki, največ 8 točk) | 8 |
| **e. dela v javnih zbirkah**  - v javno dostopnih mednarodnih zbirkah – muzej, galerija, fundacija (vsaka po 3 točke, največ 6 točk)  - v slovenskih javno dostopnih zbirkah ali postavitve del v javnem prostoru na območju MOL (vsaka po 3 točke, največ 6 točk) | 12 |
| **2. Izbor medijskih in strokovnih odzivov na prijaviteljevo ustvarjalno delo**  **v obdobju 2010–2025** | **5** |
| Izbor medijskih objav in strokovnih odzivov iz slovenskega in mednarodnega prostora  (vsaka po 1 točko, največ 5 točk) |  |
| **3. Pomen prijaviteljevega dela za kulturno ponudbo MOL** | **11** |
| **SKUPAJ** | **100** |

**Uporaba kriterijev:**

Največje možno število točk je 100.

SKLOP 1: prijavitelj mora doseči najmanj 55 točk.

SKLOP 2: Prijavitelji bodo razvrščeni glede na pridobljeno število točk, vendar morajo za uvrstitev na prednostno listo A (umetniški ateljeji) doseči najmanj 55 točk. Prednostna lista A (umetniški ateljeji) bo objavljena na spletni strani [www.ljubljana.si](http://www.ljubljana.si). Veljala bo do preklica oz. objave novega razpisa.

**Vloga mora vsebovati:**

1. V celoti izpolnjen in podpisan prijavni obrazec za SKLOP 1 oz. SKLOP 2.
2. Fotokopijo diplome na področju likovne/vizualne umetnosti ali dokazilo o vpisu v razvid samozaposlenih na področju kulture pri Ministrstvu za kulturo s poklicem slikar, kipar, ilustrator, fotograf, grafik, intermedijski umetnik,
3. Dokazila o izpolnjevanju kriterijev (nagrade, razstave, udeležbe na pomembnejših umetniških dogodkih, dokazila o delih v javnih zbirkah in izvirnosti avtorskih del, fotografije del v javnem prostoru MOL, dokazila o mednarodnih rezidencah, dokazila o mednarodnih štipendijah, …),

**Pogoji uporabe umetniških ateljejev:**

* ustvarjalno delo prijavitelja je v javnem interesu Mestne občine Ljubljana, ki na podlagi kriterijev doseže najmanj 55 točk,
* atelje se odda za določen čas pet let,
* uporabnik lahko atelje odda v podnajem samo zaradi zagotavljanja polne izkoriščenosti prostora, o čemer mora obvestiti MOL,
* uporabnik je dolžan plačevati obratovalne stroške, stroške rednega vzdrževanja, stroške nadomestila uporabe stavbnega zemljišča (v kolikor izvajanje dejavnosti ni sofinancirano iz državnega proračuna ali iz proračuna Mestne občine Ljubljana), stroške zavarovanj in druge stroške, za katere se stranki dogovorita z najemno pogodbo,
* uporabnik ni upravičen do povrnitve kakršnihkoli vlaganj v poslovni prostor niti ne pridobi nikakršnih pravic na poslovnem prostoru na podlagi vlaganj,
* uporabnik mora pričeti z dejavnostjo v ateljeju v mesecu dni od dneva prevzema prostora, če ni v pogodbi drugače določeno.

**B: UGOTAVLJANJE JAVNEGA INTERESA PRI ODDAJI PROSTOROV V UPORABO ZA IZVAJANJE KULTURNE DEJAVNOSTI**

1. SKLOP 1 – Nevladne organizacije in posamezniki s področja kulture, ki izvajajo svojo dejavnost v prostorih MOL in se jim pogodba o brezplačni uporabi prostora izteče v letu 2025.
2. SKLOP 2 – Nevladne organizacije in posamezniki s področja kulture, ki želijo opravljati svojo dejavnost v prostorih MOL, ki bodo na razpolago do preklica oz. objave novega razpisa.

Na sklop 2 se lahko prijavijo pravne osebe zasebnega prava, registrirane za opravljanje kulturno umetniških dejavnosti in posredovanja kulturnih vrednot in posamezniki, ki opravljajo kulturno dejavnost in nimajo zagotovljenih primernih prostorov za opravljanje svoje dejavnosti. Zanje bo vzpostavljena prednostna lista. K podpisu pogodbe bodo pozvani takoj, ko se bo kateri od prostorov, namenjenih za kulturno dejavnost, sprostil. Prednostna lista B bo objavljena na spletni strani Mestne občine Ljubljana. Veljala bo do preklica oz. objave novega razpisa.

**Pogoji za sodelovanje na razpisu:**

Upravičene osebe za sodelovanje na javnem razpisu so:

* pravne osebe zasebnega prava, registrirane za opravljanje kulturno umetniških dejavnosti in posredovanja kulturnih vrednot in posamezniki, ki opravljajo kulturno dejavnost,
* prijavitelji, ki kandidirajo le za pisarniške, delovne in/ali manjše produkcijske prostore (ni možno kandidirati za npr. skladiščne prostore, večje produkcijske/prireditvene/razstavne prostore, …),
* svojo dejavnost izvajajo v Ljubljani,
* nimajo v brezplačni uporabi prostorov v lasti MOL (velja samo za SKLOP 2),
* niso lastniki prostorov, v katerih lahko izvajajo svojo dejavnost.

**Kriteriji, na osnovi katerih bodo ovrednotene prispele vloge:**

**SKLOP 1**

|  |  |
| --- | --- |
| Kriterij | Število možnih točk |
| 1. Pomembnost programa prijavitelja za kulturno ponudbo Mestne občine Ljubljana (število izvedenih dogodkov, dostopnost javnosti, število sodelujočih pri izvajanju programa,…) | 40 |
| 2. Reference prijavitelja v zadnjih treh letih (kritiški odmevi, odmevi v strokovni javnosti, …) | 20 |
| 3. Prijavitelj ima status organizacije, ki deluje v javnem interesu na področju kulture oz. status samozaposlenega v kulturi | 5 |
| 4. Prijavitelj je imel/ima z MOL sklenjeno Pogodbo o sofinanciranju javnega kulturnega programa v obdobju od 2018 do 2025 oz. Pogodbo o sofinanciranju kulturnega projekta v obdobju od 2022 do 2025 | 3 |
| 5. Prijavitelj je v času uporabe prostora v lasti MOL poročal o zagotavljanju polne izkoriščenosti prostora, kot določa 6. člen Pogodbe o oddaji nepremičnine v brezplačno uporabo | 2 |
| SKUPAJ | 70 |

**SKLOP 2**

|  |  |
| --- | --- |
| Kriterij | Število možnih točk |
| 1. Pomembnost programa prijavitelja za kulturno ponudbo Mestne občine Ljubljana (število izvedenih dogodkov, dostopnost javnosti, število sodelujočih pri izvajanju programa,…) | 40 |
| 2. Reference prijavitelja v zadnjih treh letih (kritiški odmevi, odmevi v strokovni javnosti, …) | 20 |
| 3. Prijavitelj ima status organizacije, ki deluje v javnem interesu na področju kulture oz. status samozaposlenega v kulturi | 5 |
| 4. Prijavitelj je imel/ima z MOL sklenjeno Pogodbo o sofinanciranju javnega kulturnega programa v obdobju od 2018 do 2025 oz. Pogodbo o sofinanciranju kulturnega projekta v obdobju od 2022 do 2025 | 3 |
| SKUPAJ | 68 |

**Uporaba kriterijev:**

Največje možno število točk za SKLOP 1 je 70, za SKLOP 2 pa 68 točk.

SKLOP 1: Prijavitelj mora doseči najmanj 40 točk.

SKLOP 2: Prijavitelji bodo razvrščeni glede na pridobljeno število točk, vendar morajo za uvrstitev na prednostno listo B (prostori za kulturno dejavnost) doseči najmanj 38 točk. Prednostna lista B (prostori za kulturno dejavnost) bo objavljena na spletni strani [www.ljubljana.si](http://www.ljubljana.si). Veljala bo do preklica oz. objave novega razpisa.

**Vloga mora vsebovati:**

1. v celoti izpolnjen in podpisan prijavni obrazec za SKLOP 1 ali SKLOP 2,
2. fotokopije referenc.

**Pogoji uporabe prostorov:**

* prostori se oddajajo v uporabo za določen čas petih let,
* prostori se uporabljajo izključno za izvajanje kulturne dejavnosti (ne za npr. skladiščenje),
* uporabnik lahko prostor odda v podnajem samo zaradi zagotavljanja polne izkoriščenosti prostora, o čemer mora obvestiti MOL, uporabnik je dolžan plačevati obratovalne stroške, stroške rednega vzdrževanja, stroške uporabe stavbnega zemljišča (v kolikor izvajanje dejavnosti ni sofinancirano iz državnega proračuna ali iz proračuna Mestne občine Ljubljana), stroške zavarovanj in druge stroške, za katere se stranki dogovorita s pogodbo,
* uporabnik ni upravičen do povrnitve kakršnihkoli vlaganj v predmetni prostor niti ne pridobi nikakršnih pravic na prostoru na podlagi vlaganj,
* uporabnik si bo pred podpisom pogodbe ogledal prostor in se odločil po načelu videno – vzeto. Prostor vzame v uporabo v stanju, v kakršnem se nahaja.
* primopredaja prostora in ključev se izvrši v roku 8 dni od sklenitve pogodbe;
* uporabnik je dolžan pričeti z opravljanjem dejavnosti v prostoru, ki se mu daje v uporabo, v roku 30 dni po sklenitvi pogodbe.

**NAČIN IN ROK ZA ODDAJO VLOG**

**Način oddaje vloge - točka A**

Prijavitelji morajo vloge z dokazili predložiti **v poslovnem času Glavne pisarne Mestne občine Ljubljana, Mačkova ulica 1** najkasneje **1. 8. 2025** oziroma ga najkasneje ta dan **do 24. ure** oddati na pošto kot priporočeno pošiljko ter poslati na naslov: **Mestna občina Ljubljana, Mestni trg 1, 1000 Ljubljana.** Ovojnica mora biti obvezno označena z **"JR ATELJE - NE ODPIRAJ".** Na ovojnici morajo navesti, na kateri sklop se prijavljajo: **SKLOP 1 ali SKLOP 2.** Na zadnji strani ovojnice morajo obvezno naziv in navesti naslov prijavitelja.

**Način oddaje vloge - točka B**

Prijavitelji morajo vlogo z dokazili predložiti **v poslovnem času Glavne pisarne Mestne občine Ljubljana, Mačkova ulica 1** najkasneje **1. 8. 2025** oziroma ga najkasneje ta dan **do 24. ure** oddati na pošto kot priporočeno pošiljko ter poslati na naslov: **Mestna občina Ljubljana, Mestni trg 1, 1000 Ljubljana.** Ovojnica mora biti obvezno označena z **"JR PROSTORI ZA KULTURO - NE ODPIRAJ".** Na ovojnici morajo navesti, na kateri sklop se prijavljajo: **SKLOP 1 ali SKLOP 2.** Na zadnji strani ovojnice morajo obvezno naziv in navesti naslov prijavitelja.

Rok za oddajo vlog je do vključno **1. 8. 2025 do 24:00 ure**.

Prepozne ter nepopolne vloge bodo izločene iz obravnave.

Če bo vloga formalno nepopolna, bo prijavitelj pozvan, da jo dopolni. Prijavitelj mora vlogo dopolniti v petih (5) dneh. Če prijavitelj vloge ne dopolni v zahtevanem roku, bo le-ta izločena iz obravnave.

Za formalno nepopolno se šteje vloga:

* ki ne bo vsebovala vseh dokazil in drugih sestavin, ki jih zahteva besedilo razpisa in razpisna dokumentacija in kljub pozivu ne bo dopolnjena v roku za dopolnitev vloge (nepopolne vloge).

Za prepozno se šteje vloga, ki ne bo oddana kot priporočena pošiljka do vključno 1. 8. 2025 do 24.00 ure.

Za neupravičeno osebo se šteje tisti prijavitelj, ki ne sodi v skupino upravičenih oseb.

Po odpiranju vlog bodo s sklepom zavržene vloge prijaviteljev, ki jih niso vložile upravičene osebe ali niso bile pravočasne.

Mestna občina Ljubljana pred sklenitvijo pravnega posla s pravno osebo, ki opravlja gospodarsko dejavnost, ne glede na njen pravni status in način financiranja, ali s fizično osebo, ki ima registrirano gospodarsko dejavnost, v skladu s predpisi o spremljanju državnih pomoči posreduje vse predpisane podatke, vključno z besedilom pravnega posla, ki je podlaga za dodelitev državne pomoči, ministrstvu, pristojnemu za finance, in pridobi njegovo pozitivno mnenje.

Župan lahko ustavi začeti postopek oddaje do sklenitve pravnega posla.

Če izbrani prijavitelj ne bo podpisal najemne pogodbe in prevzel ključev prostora v 15 dneh po pisnem obvestilu, se šteje, da odstopa od svoje vloge.

Z dnem zaključka razpisnega roka (1. 8. 2025) prenehata veljati prednostni listi za oddajo umetniških ateljejev in prostorov za kulturno dejavnost na podlagi Javnega razpisa za ugotavljanje javnega interesa pri oddaji umetniških ateljejev in prostorov v brezplačno uporabo za kulturno dejavnost (Uradni list RS, št. 116/23 in [www.ljubljana.si](http://www.ljubljana.si)), ki sta objavljeni na spletni strani Mestne občine Ljubljana.

**INFORMACIJE**

Obrazec za prijavo je dostopen na spletni strani [**http://www.ljubljana.si/si/mol/razpisi-razgrnitve-objave/**](http://www.ljubljana.si/si/mol/razpisi-razgrnitve-objave/)

Informacije: Saša Ogrizek, Oddelek za kulturo, Ambrožev trg 7, tel. 01/306 48 16 in 01/306 4839.

Rezultati razpisa bodo objavljeni na spletni strani MOL.

**MESTNA OBČINA LJUBLJANA**

Številka: 3528-171/2025-1